《送侍御杨朝重巡按江西次同年丘安重韵》
明代·黄仲昭

黎元争欲睹衣冠，宪节南行雪尚寒。折狱常持三尺法，济时更有九还丹。

抚摩凋瘵春随马，屏斥奸谀铁作肝。后夜望君君不见，法星一点照云端。

作者简介：（1435—1508）明福建莆田人，名潜，号退岩居士，以字行。成化二年进士。授编修。以直谏被杖，谪湘潭知县，又改南京大理评事。后以亲不逮养，遂不出。弘治初起江西提学佥事。久之乞归，日事著述，学者称未轩先生。有《未轩集》、《八闽通志》等。